Георги Бърдаров е български учен и писател. Той е зам.декан на Геолого-географски факултет на СУ „Св. Климент Охридски“, ръководител на катедра „Социално-икономическа география“ и водещ специалист по демография и етно-религиозни конфликти.
Автор е на най-четеният български разказ в интернет „За петата ракия или колко е хубав животът“, който е с над 400 000 четения, създател и ко-водещ на най-успешния в България курс по презентационно и словесно майсторство, създател и ко-водещ на формата „Университет на успеха“. Трикратен безапелационен победител в състезанието за оратори, презентатори и разказвачи „Майстор на думите“. Президент е на Университетски клуб по петанка.
През 2015г. печели първото интелектуално риалити за писатели в България „Ръкописът“ и второ в света, след това в Италия. В резултат излиза романът му „Аз още броя дните“, който е по действителен случай за любовта между християнин и мюсюлманка по време на Босненската война и блокадата на Сараево. Историята им става известна, като „Сараевските Ромео и Жулиета“.
Романът се превърна в абсолютен бестселър в България и предизвика вълна от емоции и позитивни отзиви. Романът, който е дебютен за автора, бе номиниран за роман на годината в България и спечели наградата за дебют на литературен клуб „Перото“. На премиерата му присъстваха над 500 човека. През 2018г. излезе и книга с неговите разкази „За петата ракия или колко е хубав животът“ и „Дядо“, а през 2019г. и книгата с футболни истории „До последната минута“. 
През 2020 г. бе публикуван вторият му роман “Absolvo te”, инспириран от две истински истории, които са отдалечени във времето, но свързани от общочовешките ценности и нуждата да простиш на друг човек, това което не би простил и на себе си. Романът обединява четири сюжетни линии, случващи се в пълния с конфликти и кръв XX-ти век, като постоянно ни прехвърля от най-зловещата част от човешката история Втората световна война, Холокоста и концлагерите на нацистка Германия към най-безумния конфликт в историята - арабо-израелския. През 2021г. романът „Absolvo te” донесе на Бърдаров Европeйската награда за литература. 
А през 2022г. Георги Бърдаров стана и носител на изключително престижната Вазова награда за литература.
Част е от екипа на консултантска фирма „Данубио Консулт“, която работи по много проекти в сферата на образованието, демографията, интеграцията на ромите, градското развитие и др., като най-сериозните и успешни проекти са реализирани в община Бургас.
Част от творческия екип на продуцентска къща „Мусагена“, чиято основна цел е да дава път в изкуството на млади български автори от различни творчески сфери и да ги представя пред аудиторията в целия свят.



